ఆర్బీఐ డిప్యూటీ గవర్నర్‌ కోసం అన్వేషణ
- రేసులో మైఖెల్‌ పట్ర, చేతన్‌ ఘటె
న్యూఢిల్లీ : ఐదునెలల నుంచి ఖాళీగా ఉన్న రిజర్వ్‌బ్యాంక్‌ (ఆర్బీఐ) డిప్యూటీ గవర్నర్‌ పదవి కోసం నియమించిన అన్వేషణ కమిటీ ప్రయత్నాలు మమ్మురం చేసింది. కమిటీకి నేతృత్వం వహిస్తున్న రాజీవ్‌ గోబా ఆధ్వర్యంలో కొత్త డిప్యూటీ గవర్నర్‌ను ఎంపిక చేయనున్నారు. ఈ మేరకు ఆయన దాదాపు పది మందిని ఇంటర్వ్యూ చేయనున్నారు. దీనికోసం వంద మంది అభ్యర్థులు దరఖాస్తు చేసుకోగా వారిలో పదిమందిని ఎంపిక చేశారు. వీరిని గోబా ఇంటర్వ్యూ చేయనున్నారు. ఎంపికచేసిన వారిలో ఆర్బీఐ ఎగ్జిక్యూటివ్‌ డైరెక్టర్‌ మైఖెల్‌ పట్ర, ఎక్స్‌టర్నల్‌ మానిటరీ పాలసీ కమిటీ (ఎంపీసీ) సభ్యుడు చేతన్‌ ఘటె, ఫైనాన్స్‌ మినిస్ట్రీలో ప్రిన్సిపల్‌ సెక్రెటరీగా పనిచేస్తున్న ఐఏఎస్‌ అధికారి క్షత్రపతి శివాజీ వంటి వారు పోటీ పడుతున్నారు. మూడేండ్ల పదవీకాలం ఉండే ఈ పదవికి ఎంపికైన అభ్యర్థి మళ్లీ ఆ పోస్టు చేపట్టే అవకాశం కూడా ఉంది. ఆర్బీఐ డిప్యూటీ గవర్నర్‌గా ఉన్న విరాళ్‌ ఆచార్య పదవీ విరమణ కంటే ఆర్నెళ్లు ముందుగానే రాజీనామా చేయడంతో జూన్‌ 23 నుంచి ఈ పదవి ఖాళీగా ఉన్న విషయం విదితమే.
మీ స్నేహితులకు రికమెండ్ చెయ్యండి